REGOLAMENT TAL-KUMMISSJONI (KE) Nru 322/2006
tat-23 ta’ Frar 2006
li jemenda r-Regolament (KE) Nru 1043/2005 minħabba d-dispożizzjonijiet dwar l-iġjene ta’ l-oġġetti ta’ l-ikel u għall-ikel li joriġina mill-annimali previsti mir-Regolament (KE) Nru 852/2004 tal-Parlament Ewropew u tal-Kunsill u mir-Regolament (KE) Nru 853/2004 tal-Parlament Ewropew u tal-Kunsill
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 li jistabbilixxi l-arranġamenti kummerċjali applikabbli għal ċerti oġġetti li jirriżultaw mill-ipproċessar tal-prodotti agrikoli (1) u partikolarment l-ewwel subparagrafu ta' l-Artikolu 8(3) tiegħu,
Billi:
(1)
Mill-1 ta Jannar 2006, id-Direttiva tal-Kunsill 92/46/KEE tas-16 ta’ Ġunju 1992 li tistabilixxi r-regoli tas-saħħa għall-produzzjoni u t-tqegħid fis-suq ta' ħalib mhux ipproċessat, ħalib trattat bis-sħana u prodotti bbażati fuq il-ħalib (2) u d-Direttiva tal-Kunsill 89/437/KEE ta’ l-20 ta’ Ġunju 1989 dwar il-problemi ta’ l-iġjene u tas-saħħa li jaffettwaw il-produzzjoni u t-tqegħid fuq is-suq tal-prodotti tal-bajd (3) ġew irrevokati bid-Direttiva 2004/41/KE tal-Parlament Ewropew u tal-Kunsill (4) u mibdula bir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene ta' l-oġġetti ta' l-ikel (5) u bir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixi ċerti regoli speċifiċi ta’ iġjene għall-ikel li joriġina mill-annimali (6).
(2)
Għall-raġunijiet ta’ ċarezza jkun xieraq li r-referenzi li saru għad-Direttiva 92/46/KEE u għad-Direttiva 89/437/KEE fir-Regolament tal-Kummissjoni (KE) Nru 1043/2005 tat-30 ta' Ġunju 2005 li jimplimenta r-Regolament tal-Kunsill (KE) Nru 3448/93 fir-rigward tas-sistema ta’ l-għoti ta’ rifużjonijiet ta’ l-esportazzjoni fuq ċerti prodotti agrikoli esportati f’forma ta’ oġġetti mhux koperti fl-Anness I tat-Trattat, u l-kriterji biex jiġi ffissat l-ammont ta’ tali rifużjonijiet, jiġu addattati skond dan (7).
(3)
Il-miżuri previsti f'dan ir-Regolament huma skond l-opinjoni tal-Kumitat tal-Ġestjoni dwar kwistjonijiet orizzontali li jikkonċernaw il-kummerċ ta’ prodotti agrikoli pproċessati mhux elenkati fl-Anness I tat-Trattat,
ADOTTAT DAN IR-REGOLAMENT:
Artikolu 1
Fl-Artikolu 52 tar-Regolament (KE) Nru 1043/2005, il-paragrafu 4 jinbidel b'dan li ġej:
“4. Biex tingħata rifużjoni fuq oġġetti li jaqgħu fi ħdan il-kodiċi NM 0403 10 51 to 0403 10 99, 0403 90 71 to 0403 90 99, 0405 20 10, 0405 20 30, 2105 00 99, 3502 11 90 u 3502 19 90 l-oġġetti għandhom jissodisfaw ir-rekwiżiti rilevanti tar-Regolament (KE) Nru 852/2004 tal-Parlament Ewropew u tal-Kunsill (*) u r-Regolament (KE) Nru 853/2004 tal-Parlament Ewropew u tal-Kunsill (**), partikolarment ir-rekwiżit li jitlob li jkunu ġew ippreparati fi stabbiliment approvat u li jikkonformaw mar-rekwiżiti sanitarji speċifikati fis-Sezzjoni I ta’ l-Anness II tar-Regolament (KE) Nru 853/2004.
Artikolu 2
Dan ir-Regolament jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Jannar 2006
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-23 ta’ Frar 2006.